OpenLLM-France/wikimedia huggingface dataset:
# S. Anton e kouent Tadou S. Frances

| ◄ Ginivelez S. Anton | S. Anton e kouent Tadou S. Frances | Prezegennou S. Anton ► |
Er bloaz 1220, d’an oad a bemp bloaz var’nn-ugent, sant Anton a viskaz ar zae a vanac’h e kouent Tadou Sant-Frances e Olivares, hag e leac’h hano Ferdinand e kemeraz an hano a Anton. Da viz kerzu euzar memes bloaz, e savaz enn eul lestr evit mont d’an Afrik, en esper kaout tro da c’houzaon eno ar verzerenti ; mes terzienno bras a grogaz ennhan hag a badaz ganthan epad an nevez-amzer. Galvet e oue da zont enn dro gant he Superioret, hag edo dija tost d’ar Spagn, pa deuaz eun avel gre d’her poulza var aochou ar Sisiil. Ac’hano ez eaz da Asiz, hag eno e kavas sant Frances e penn eur Chabistr General. He humilite vras a reaz dezhan beza kemeret gant an holl evit eur spered berr hag eun azen, ha nikun euz a venac’h ar c’houenchou nevez ne felle dezhan he gemeret enn ho zouez. An tad Gratian, Provincial ar Romagn, o klevet lavaret oa Anton beleg, her c’hassaz da gouent ar Freret, pe ar breudeur lik, euz a Venez-Paol da lavaret an offerenn. Al labouriou disterra euz ar gouent, ar pinijennou kalet, ar c’holl-kousket hag ar iuniou, oa ar pez a garie muia epad an nao miz ma choumaz eno. Dre ar vuez kalet-ze, en doa c’hoant d’en em zigoll euz ar verzerenti en doa kement a hast da c’houzaon heb gellout hen ober.
# S. Anton hanvet Arc’h an Testamant

| ◄ Mirakl Arezzo | S. Anton hanvet Arc’h an Testamant | Maro ar Zant ► |
Ar Chabistr General her c’hargaz da vont da gaout an Tad santel ar Pab, Gregor IX, da ober eur gevridi. O veza m’edo ar Jubile, oa diredet eun niver braz a dud da Rom euz a gement korn zo er bed kristen. An Tad santel a fellaz dezhan lakat Anton da brezeg dirazan ha dirag tud he balez a vel d’ann holl. Ar bobl, petra bennag n’en doa ket a esper d’he entent, a ioa deut a vandenn d’he velet. Mes peger souezet oa bet ann holl pa glevaz pephini anezho ar zant o prezeg enn he langaj, ken sklear ha ker freaz ha n’euz forz piou ! Neuze o velet pebez prezeger dispar oa sant Anton, eo e lavaraz an Tad santel ar c’homzou-ma : « Arche des deux Testaments et archives des Saintes Ecritures, » (An dra-ze a zinifi en doa ar zant desket mad ar skritur-sakr penn-da-benn ha kement o deuz lavaret an Tadou santel euz an Iliz).
Anton a zistroaz euz a Rom gant bennoz an Tad santel ar Pab, hag a reaz he sonj da vont da Badou, da jom evit mad : ar gear-ze eo a garie muia ; erruout a reaz ennhi da viz dû euz ar bloaz 1230. Pemp bloaz ha tregont en doa neuze.
An niver braz a eneou en deuz gounezet da Zoue dre he zarmoniou hag he viraklou, d’ar mare diveza-ze euz he vuez, a ziskuez peger braz oa he zantelez.
# S. Anton e Briv

| ◄ S. Anton e Limoj | S. Anton e Briv | S. Anton o prezeg d’ar pesket ► |
Enn eul leac’h distro e Briv, ez oa eur gouent, savet gant ar zant, hag a ioa stag ouz hini Limoj ha brudet dre ar miraklou nevez-great ennhi.
Bez’ez oa eur vam hag e doa kement a c’hoant da glevet sant Anton o sarmoun, ma lezaz er gear eur c’hrouadurik bian ha n’e doa nemethan, heb sonjal er gaoter (pe chodoron) nevez lakeat ganthi e kichenn an tan. P’oa echu ar zarmoun, e tristroaz d’ar gear, hag e velaz, o ! rann-galoun ! korf he bugel er gaoter e kreis an dour bero. Rak-tal e tap krog ennhan, hag ar rann-galoun e doa o tenna he mab euz ar gaoter ne c’helle ket beza brassoc'h eget ar joa e devoue pa velaz oa iac’h-beo.
Bez’ez oa eur vamm all hag evit mont d’ar zarmoun e doa lezet he c’hrouadur kousket enn he gavel. Pa deuaz d’ar gear, ar bugel a ioa mouget. Redet a ra ganthan da gaout ar zant, hag hema, goude beza her c’hemeret etre he zivrec’h, hen roaz adarre dezhi leun a vuez.
D’ar mareou-ze ive, e lammaz euz a galoun eun ozac’h ar goarissi en doa ouz he c’hreg abalamour da netra, hag hi koulscoude eur vaouez devod. Sant Frances o veza maro d’ar 4 a viz here 1226, daou viz goude, sant Anton a zistroaz d’an Itali hag a ieaz d’ar Chabistr General a Asiz ; eno e oue choazet evit beza Provincial ar Romagn.
# S. Anton e Limoj

| ◄ S. Anton er Puy | S. Anton e Limoj | S. Anton e Briv ► |
Nebeut amzer goude, sant Anton a oue hanvet da c’hardian e kouent Limoj. Epad m’edo eno, eur mana’h iaouank a daolaz he zae hag a guiteaz ar gouent en eur gass ganthan eur Bibl skrivet hag ispliket gant ar zant he-unan. Ar Bibl e doa kalz talvoudegez evithan, p’eo guir oa koustet dezhan epad pell amzer kalz poan ha kalz labour. Pa deuaz da anaout ar c’holl en doa great, Anton a reaz da Zoue eur beden kalounek ha leun a fizians, en eur c’houlenn digant he Zalver ar c’hras da gaout an tenzor-ze en doa kollet.
Neuze al laër, epad m’edo o kemeret an teac’h, a velaz, enn eun taol, eun aneval spontuz o tont da zailla varnhan, en eur ordren dezhan kass ar Bibl enn dro da zant Anton, ma n’en doa ket a c’hoant da veza treinet dioc’h-tu d’an ifern. Al laër, karget a spont, a zavaz keuz ganthan. Dont a reaz enn dro hag ez eaz d’en em strinka da dreid ar zant, en eur rei dezhan he skridou presiuz hag ouz er pedi d’her pardouni ha d’her c’hemeret adarre e touez ar venac’h iaouank euz ar gouent.
An Aotrou Doue en doa roet da zant Anton, neket hebken he c’houlenn, mes, abalamour m’en doa kement a fizians, en deuz roet dezhan ar c’halloud, hag a zo anavezet mad gant an holl, da lakaat kaout an traou dianket.
# S. Anton er Puy

| ◄ Prezegennou S. Anton | S. Anton er Puy | S. Anton e Limoj ► |
Pa edo gardianer Puy, er bloaz 1225, Anton a anavezaz eun noter iaouank. Petra bennag ma rene hema buez fall, ar zant her salude gant respet beb tro m’en em gave ganthan. An noter a gemere an dra-ze evit eur goaperez hag a glaske tec’het divar hent ar zant. Eun devez koulscoude ne c’hellaz ket miret da erruout ganthan, ha sant Anton her saludaz adarre evel kustum. An noter a zavaz kounar ennhan hag a lavaraz : « Pez fall ma’z oc’h, emezhan, n’ouzoun ket petra vir ouzin da blanta ar c’hleze-ma enn ho korf ; perak ta e rit-hu goab ac’hanon ? » — Ar zant a respountaz gant dousder, ar pez a rea dezhan he saludi evelse eo abalamour ma tlie divezatoc’h beza merzer da Jezus-Krist. An noter a hejaz he ziouskoaz hag a ieaz kuit.
Hag e guirionez, eur pennad goude, an noter-ze a jenchaz buez hag a ieaz assamblez gant he eskob da Jerusalem : eno an arabed hen lakeaz d’ar maro, goude beza he heskinet epad tri devez abalamour ma tifenne ar relijion zantel.
# S. Anton o prezeg d’ar pesket

| ◄ S. Anton e Briv | S. Anton o prezeg d’ar pesket | Mirakl an Hosti Sakr ► |
Rimini a ioa, d’an ampoent, euz a holl geriou ar Romagn, ar muia ampoezounet gant ar falz-kredennou. Ar zant a lavaraz e rankje mont di da ober brezel d’ar falz-kredennou-ze. O veza klevet an dra-ze, an dud difeiz, gant aoun rag teod ar zant, en em glevaz da jom heb he zelaou, hag a aliaz ive ar bobl da ober eveldo. Sant Anton, p’oa savet er gador, a velaz dioc’htu o vont er meaz an nebeut tud a ioa deut d’ar zarmoun. Neuze e reaz eur beden da Zoue hag ez eaz var bord ar mor, gant eur c’huriuz bennag var he lerc’h. Eno e c’halvaz ar pesket a vouez huel, en eur bedi anezho da zont da zelaou meuleudiou an Aotrou Doue, pa ne felle ket d’an dud hen ober. Var ar ger-ze, eun niver braz a besket, o sevel ho fenn var gorre an dour, en em renkaz dirag ar zant hag a zelaouaz mad he gomzou. P’oa achu ganthan he zarmoun, Anton ho bennigaz hag a lavaraz dezho mont kuit. Kerkent an anevaled-ze a zentaz, a reaz eur blunjadenn er mor hag a ieaz kuit. Ar zant a zistroaz neuze ouz ar bobl-dud sebezet a zirede di, o klevet eur seurt burzud, a rebechaz dezbo ho nebeut a feiz, a ziskuezaz dezho, gant kement a nerz, an droug a ra ar pec’hed ha peger faoz oa ho c’hredennou, ma c’hounezaz da Zoue eun niver braz euz ar re a ioa eno.
# Sacramant an Auter

| ◄ An Indulgeanç | Sacramant an Auter | Ar Gommunion ► |
Ar sacrifiç a gorf hac a oad J. C. offret dindan ar speç a vara hac a ouin, ha consideret evel sacramant goude ar sacrifiç, eo ur sacramant en peini emàn veritablamant ha reellamant Corf, Goad, Ine ha Divinite on Salver biniguet J. C. dindan ar speç a vara ; ar speç a ouin na ve quet conservet. S. Paul a lavar penaus en deus clevet gant J. C. memes en defoa instituet ar sacramant eus an Auter. Chetu aman an abrege a institution ar sacramant adorabl evel ma zeo raportet gant ar pevar Avieller.
« Jesus goude bezàn coanniet gant e Ebestel, a savas dious toll evit guelc’hi o zreid ; goude e c’hazeas ous toll, ha pa voant o tibri e quemeras bara, e rentas graç d’e Dad, e viniguas ar bara, en toras evit en distribuí d’e Ebestel, en ur lavaret : quemeret ha debret, Hemàn eo ma c’horf peini a vezo livret evidoc’h, groet quement-màn em memoar. Er memes tra goude coan e quemeras ar C’halei, ha goude bezàn rentet graç e viniguas a nezàn hac en roas deze en ur laret : Evet tout eus a hemàn, rac hemàn eo ma goad, ar goad eus an allianç nevez, peini a vezo scuillet evidoc’h hac evit cals en remission eus ar pec’hejo ; Groet quement-màn en memoar din. »
Chetu a se penaus e comzas on Salver ar yaou Guemblit er goan divezàn a eure gant e Ebestel, ha penaus dre garantez evidomp en deus instituet ar sacramant adorabl evit mesur on ineo ha chom guenemp voar an douar. J. C. a so quen certen presant er sacramant adorabl eus an Auter, ha ma màn en env, evel ma voa en corf ar Verc’hes glorius Vari ; raс partout eo ar memes Jesus-Christ.
Hon fe a so muy sur evit on daoulagat memes ; rac on squiencho a ell bezàn tromplet, mæs Doue na ell quet on zrompla, ha comso J. C. a so quen sclær quen na chom nep sort douet voar e bresanç er sacramant adorabl eus an Auter. Hemàn, eme on Salver, eo ma c’horf, hemàn eo ma goad : ar pez na ve quet guir ma ne ve quet Jesus dindan ar speço pere a velomp. Quen lies gueich ma zeo comset er Scritur sacr eus ar sacramant adorabl, eo laret penaus e màn ennàn on Salver veritablamant presant evit bezàn veritablamant debret. An Ebestel hac an Ilis universel o deus bepret credet an articl-se eus on fe. Goude ar gonsecration na chom nemet ar vent, al liou, ar vlas a vara hac a ouin ; rac dre ar c’homso eus ar Gonsecration, an transubstantiation en deus lec’h ; da laret eo, eo chanchet ar bara hac ar guin en Corf ha Goad on Salver. Madelez infinit ! Victim adorabl, mên o cred ferm er sacramant adorabl, muy ferm evit pa en guelfen gant ma daoulagat ; rac c’hui, ma Salver, en deus-àn laret din. Henor, fe, gloar, homaich dac’h, о ma Doue ! Meulet ha caret da vezet da jamæs, o ma Jesus, o ma c’harantez, en env, hac er sacramant adorabl eus an Auter !
# Itron-Varia

| ◄ Jézuz-Kroèdur | Itron-Varia | O Itron Varia  ► |
O Mam lan a burted, Guerhiéz lan a zoustér,  Intron Varia ; O stéren lugernus, Rozen braù drest en ol,  Lilien guen !
Gloér hag inour a gañnamb d’hoh  Intron Varia.
Rouannéz er guerhiézed, O Rouannéz en Eled  Intron Varia ; Guennoh eit el lili, Braùoh eit er roz,  Boked an néan !
Hiriù hou korv santel Zo bet douget d’en néan,  Itron Varia ; Chouket oh ér splanndér Dirak en Drinded,  Etal Jézus.
Ér bed-men divroet, Chuillein e hramb dareu,  Intron Varia ; Chilouet hor péden, Doh hou pugalé  Hou péet truhé !
En 9 a viz Est 1909.
# Buhez ar Sent/1912/Stephan, roue ar Hongri

| ◄ Jili | Stephan | Fiakr  ► |
Pen em gavas da vezan laket en penn ar Hongri, da varo an duk Geiza, e dad (997), Stephan a gavas e vro digristen c’hoaz, kouls lavaret holl.
Kentan tra a reas a oe en em glevet mat gant ar brinsed, e amezeien. Goude-ze en em lakas da drei e zujidi war ar relijion gristen ; mes darn aneze, ha ne garent ket trei kein d’o doueou, a ’n em zavas en e eneb.
Stephan, goude bezan en em erbedet ouz sant Martin hag ouz sant Jorj, a yeas d’ar brezel hag a drec’has war e enebourien gant eun arme kalz bihanoc’h eget o hini.
Evit trugarekât Doue da vezan roët d’ezan ar gonid, e lakas sevel eur manati en enor d’an ôtrou sant Martin, hag e c’halvas beleien ha menec’h eus an Alamagn da zont da hadan ar gwir fe en pep korn eus ar Hongri. Rannan reas e zukach en dek eskopti, gant Strigonium da arc’heskopti, ha kas a reas eskob Koloctz da Rom, da rei anaoudegez da Zylvestr II, a oa neuze war Gador sant Per, eus kement a oa bet grêt, ha da c’houlenn ôtre evitan da zougen al lezhanv a roue. Ar pab a respontas en eur gas d’ezan ar gurunen a roue, evitan hag evit ar re o dije e garg war e lerc’h, hag ar groaz a abostol, gant galloud da lakat he dougen dirazan, abalamour d’an aked en devoa da brezek ar fe en e rouantelez. Pa glevas Stephan e oa e gannad o tizrei, ec’h eas d’hen diarben, hag e chomas en e zav ha diskabel, epad ma lenne d’ezan lizer ar pab. Eskob Koloctz hen sakras roue, er blavez 1000.
Prest goude, e konsakras e rouantelez a-bez d’ar Werc’hez Vari, hag e lakas e zujidi d’ober Hon Itron eus Mamm Doue, bep gwech ma komzjent anezi, ha da blegan o fenn hag o glin, bep gwech ma lavarjent an hano-ze. Lakat a reas ive sevel, en Alban, eun iliz eus ar re binvidikan en enor da batronez e vro, hag en iliz-ze eo e ve sakret ha sebeliet, abaoue, holl bennou kurunet ar Hongri. Manatiou hag ilizou a zavas ive en Rom, en Jeruzalem hag en Konstantinopl.
E garante evit ar beorien, an intanvezed hag an emzivaded a oa dispar. Den n’ee diwar e dro, na tenval e benn, na goullo e zaouarn. Alïes awalc’h, p’en deveze eur goulenn bras bennak d’ober ouz an Otrou Doue, e lake rei aluzen, en e hano, d’an holl dud ezommek eus e rouantelez.
An nozveziou arôk ma tlee kommunian a dremene en iliz o pedi, hag e bedennou a veze ken c’houek, ma oe gwelet, eun devez, an Ele ouz e zibradan diouz an douar, a greiz ma oa e spered beuzet en Doue.
Dimezi a reas da Jizel, c’hoar sant Herri, roue ar Jermani, ha bezan en devoe eleiz a vugale, mes holl e varvjont yaouank. Ar c’hosan aneze, e hano Emerik, a oa eur zant evel e dad. Mervel a reas en barr e yaouankiz. Stephan a oe neuze treuzet e galon gant eur c’hleze a c’hlac’har. Koulskoude e plegas da volonte an Otrou Doue.
Mervel a reas e-unan, goude eur c’hlenved hirr, da genver gouel Maria-Hanter-Eost, en devoa laket lezhanvan, en e rouantelez, devez an Itron vras. Ar miraklou a c’hoarvezas war e ve a embannas e zantelez. Beneat IX a lakas e hano e-touez ar zent, hag Innosant XI a gemennas ober e ouel d’an eil a viz gwengolo.
Seul-vui ma labourer evit Doue, seul êsoc’h a ze e stager d’al labour.
Goude Doue, ma holl fizianz a zo en Mamm Doue.
Sant Bernard.
# Buhez ar Sent/1912/Symphorian

| ◄ Janned-Franseza de Chantal | Symphorian | Philip Beniti  ► |
Symphorian a c’houzanvas ar verzerenti, nebeut awalc’h goude merzerien Lyon, en amzer Mark-Aurel. Eun den yaouank kristen oa, karet gant an holl abalamour d’e zanve, d’e c’hened ha d’e furnez. O chom e oa en Autun, unan eus kêriou kosan ha brudetan Bro-C’hall, hag unan ive eus ar re droëtan gant an doueou faoz.
Hogen, eun devez ma touged, evel bep bla, en eur c’har kempennet a-zoare, skeuden Cybel, eleiz a dud a oa diredet da enori doueez ar Phryji.
Symphorian ne gave ket mat ober evel ar re-all, hag a oe kaset dirak ar gouarner Heraklius, a c’houlennas outan perak ne felle ket d’ezan adori mamm an doueou.
Ar merzer a respontas e oa kristen, ha n’halle, dre-ze, adori nemet ar gwir Doue a zo en nenv.
Pa glevas ar barner e oa eus kêr hag a renk uhel, e lavaras d’ezan :
« Fiziout a ret war ho renk, ha marteze n’ho peus ket a anaoudegez awalc’h eus a urziou an impalaer. »
Hag e lennas aneze d’ezan, hag e c’houlennas outan petra responte. Symphorian a dalc’has da ziskouez an heug en devoa ouz an idol.
Neuze Heraklius a reas e skei hag e gas d’ar prizon. Daou zevez goude, e oe digaset adarre d’al lez-varn, hag ar gouarner a lavaras d’ezan :
« Bezet fur, servijet an doueou divarvel, hag ho pezo arc’hant digant ar gouarnamant hag eur garg enorus en arme. Mont a ran da lavaret lakat bleuniou war an ôter, hag e kinnigfet ezans d’an doueou, evel m’eo dleet. »
Symphorian a ziskouezas dre e respont e rê fae war ar pez a ginniged d’ezan hag e tisprize relijion Cybel.
Heraklius, pa wele n’halle ket dont a benn eus an den yaouank, a c’hourc’hemennas e zibennan.
Ar c’helou-ze a reas da galon ar merzer yaouank tridal gant an dudi.
Pa oad o kas anezan er-mêz eus kêr d’e lazan, e vamm, o welet anezan o tremen, a youc’has :
« Symphorian, dalc’h sonj eus an Doue beo ; kemer kalon, ma mab ; arabad kaout aon rak ar maro ; ar maro eo dor ar vue ; sao da galon warzu an nenv ; sell ouz an Hini a zo o ren er baradoz ; ne lemer ket ar vue diganit, rei d’it unan gwelloc’h ne rêr ken ; hirie, ma mab, ez out o kinnig deiou a dremen evit ar vue a bado da viken. » Sant Symphorian a varvas war-dro ar bla 178.
An hini, eme Hon Zalver Jezuz-Krist, a gar e dad pe e vamm muioc’h evidon, n’eo ket diouz ma doare ; hag an hini ne gemer ket e groaz ha n’am heul ket, n’eo ket diouz ma doare.
An neb a vir e vue he c’hollo ; hag an neb en devo kollet e vue abalamour d’in, he c’havo.
Aviel sant Vaze X. 37, 33.
# Buhez ar Sent/1912/Thekla

| ◄ Mauris | Thekla | Lin  ► |
Ar werc’hez Thekla, ginidik eus a Ikon, a oe gonezet da Jezuz-Krist gant an abostol bras, hag he deus bet meuleudiou eleiz digant Tadou Santel an Iliz, a lezhanve anezi merc’h henan sant Pôl, ar gentan merzerez e-touez ar merc’hed, evel m’eo sant Stephan ar c’hentan merzer e-touez ar bôtred.
Danve he devoa ha gouiziegez, ha kelou a oa ganti da zimezi d’eun den yaouank a zoare, e hano Thamyris. Mes eur wech m’he devoe grêt anaoudegez gant Jezuz-Krist, e fellas d’ezi miret he gwerc’hded dre garante evitan. Tamallet e oe neuze gant he c’herent da vezan kristenez, ha c’houezet e oe eun tântad evit he devi ; ar zantez a reas sin ar groaz, ha kentoc’h eget nac’h he Doue en em dôlas en tân. Raktal, eur pildour a deuas hag a vougas an tântad, hag ar verzerez n’he devoe droug ebet.
Kaset e oe neuze da Antioch ; eno e oe staget ouz daou gole goue, evit ma vije laket a dammou, mes an daou aneval, kaer e oa o broudan, ne flachent tamm.
Neuze e oe stlapet en eun toull leun a aëred, mes a drugare Doue, e c’hallas sevel ac’hane ive hep bezan flemmet.
Ar gouarner, souezet mik o welet kemend-all, a lezas ar verzerez da vale en peuc’h. Eleiz, o welet pegen birvidik oa he fe ha pegen santel oa he bue, a c’houlennas ar vadeziant. O vezan dizroet d’he bro, en em dennas war eur mene, en he zi he-unan. Erfin, oajet a zek vla ha pevar-ugent, brudet dre he vertuziou hag he miraklou, e roas he ene d’he C’hrouer. He c’horf a oe sebeliet en Seleusi.
An Iliz, en pedennou an dud war o zremenvan, a ra memor eus tourmanchou santez Thekla, pa lavar :
’Vel ar Werc’hez Thekla, ho peus bet diframmet Eus tri dourmant euzus, hep bezan bet gloazet, Teurvezei ive hemer, Otrou, an ene-man, Ha krennet hepdale, poaniou e dremenvan.
# Buhez ar Sent/1912/Suliau pe Suliak

| ◄ Itron-Varia ar Rozêra | Suliau pe Suliak | An Ele mat  ► |
Suliau a oa mab d’eur roue eus Bro-Geumri, e hano Bromail. Kuitât a reas ar gêr, en despet d’e dad ha d’e vreudeur, evit mont d’ar gouent da heul eun abad santel hanvet Guimarc’h. Pa varvas Guimarc’h, e oe laket da abad en e blas ; mes red e oe d’ezan dilezel e abati hag e vro evit tec’hel arôk karante direiz ar brinsez Hajarme, e c’hoar-gaer, hag e teuas da chom d’an Arvorik. En eur c’hoad tost d’ar Rans, e savas e beniti ; ’n em lakat a reas da brezek d’ar baganed a oa er vro-ze.
Sant Samson, eskob Dol, a deuas d’e welet hag a dremenas eun nebeut deveziou gantan.
Suliau a varvas en e beniti an 8 a viz du. En iliz parouz Sant-Suliak, elec’h ma vevas, eo miret e ve. Bezan eo ive patron Tresignê, eskopti Sant-Brieg, ha patron Sizun, eskopti Kemper.
I. — Ma n’oc’h ket c’hoaz en Breuriez ar Rozêra, eun dra vat e vefe d’ec’h, gant ar gouel-man, rei d’ezi hoc’h hano. Goulenn a rêr digant ar re a fell d’eze mont ebarz daou dra hepken :
Da gentan, m’o devo pep-hini aneze eur chapeled a bemp, dek pe bempzek dizenez, binniget gant eun Tad eus a Urz sant Dominik, pe gant eur beleg hag en deus bet ar c’halloud d’hen ober digant jeneral ar Vreudeur-Prezegerien.
Goulenn a rêr, d’an eil, ma lavarfont, bep sun, pempzek dizenez ar Rozêra war o chapeled binniget, en eur zonjal en pempzek mister ar Rozêra.
Kement hini a zo en Breuriez ar Rozêra a c’hall gonid eun induljans plenier, bep sul kentan ar miz ha bep gouel ar Werc’hez, gant kovez, kommunian ha pedi evit ezommou an Iliz ; ouspen-ze, ma heuilh prosesion ar Rozêra, e c’hall gonid eun eil induljans plenier.
An holl gristenien a heuil gant devosion prosesion ar zul kentan’r miz, goude ma n’o defe ket tostaet ouz ar zakramanchou, a c’hall gonid eun induljans a seiz vla ha seiz koaraïz.
II. — Pardon ar Rozêra a zo eun induljans plenier roët gant ar pab Pi V, en memor eus viktor Lepant, hag a c’hall bezan gonezet, bep bla, gant an holl gristenien, a-bouez kovez, kommunian ha pedi dirak ôter ar Rozêra. An induljans-ze a c’hall bezan gonezet adalek gousperou kentan ar gouel, da lavaret eo, adalek kreiste derc’hent sul ar Rozêra, betek kuz-heol en de-ze, ken alies gwech mac’h êr en eun iliz ha ma peder enni dirak ôter ar Rozêra.
III. — Ken alies gwech ha ma lavarer Pedennou miz ar Rozêra, pe en iliz, pe er gêr, ma n’haller ket mont d’an iliz, e c’honezer eun induljans a seiz vla ha seiz koaraïz. Kement hini a lavar ar pedennou-z’e evel m’eo dleet, dek gwech epad ar miz, a c’hone eun induljans plenier, ha kement hini a ya da gommunian goude bezan bet o kovez da zul ar Rozêra, pe da unan eus an eiz de tostan, hag a bed evit ezommou an Iliz, a c’hone eun induljans plenier.
Holl induljansou ar Rozêra a c’haller kinnig aneze evit delivrans an anaon.
Ar Rozêra a zo eur gurunen gaer, a zo ganti c’houez an nenv ; kutuilhomp eta bemde, dreist-oll epad miz here, ar roz a ya d’hen ober, ha blansonomp gante kurunennou hag a skedo da viken war dâl hon Mamm hag hon Itron.
# Buhez ar Sent/1912/Tenenan

| ◄ Mac’harit | Tenenan | Mari-Madalen  ► |
Tenenan a oe ganet en Breiz-Veur, a dud a renk uhel ; danve eleiz en devoa, spered ha gened.
Abalamour da ze, e tec’has yaouank eus bro gunv e gavel, hag e teuas en Breiz-Izel.
Treuzi reas mulgul Brest, ha diskenn a reas stêr an Elorn, betek m’en em gavas en kreiz koad Beuzit. Eno e savas e vanati, hag e vevas eur pennad didrous awalc’h.
Mes Leoniz a deuas abred da gaout penn an hent da vont davetan, hag a ziredas niverus da c’houlenn e aliou hag e bedennou.
Ar zant a reas ar muian vad a c’hallas d’o c’horfou ha d’o eneou ; prezek a reas d’eze komzou Doue ; sevel a reas evite diou iliz, hini ar Forest, ha pelloc’h, er c’hoad don, hini Plabenneg.
En kreiz etreze o-diou, e savas eur c’hastel-krenv, evit digemer an dud paour, ma rankjent tec’hel arôk al laeron-vor a ziskenne gant an aberiou d’ober ar skrab en douar bras.
Eno e savas eur chapel, gant eul lez da varn ha da gelen, ha setu perak e oe hanvet Lez-Kelen.
Pa varvas eskob Kastel-Pôl, pobl ha beleien Leon, holl a-unan, a lakas Tenenan en penn o eskopti. En e amzer eo e c’hoarvezas ar burzud-man, a zo deut hano anezan betek ennomp, dre lavariou hon tud koz.
Eur beleg eus a Blabenneg a oa eun devez o vont da gas an Otrou Doue da unan klanv ; an hentchou en devoa da dreuzi a oa eus ar re fallan ; digouezout a reas gantan koll an hosti santel en eur wenojen, ha kaer en devoe he c’hlask, daou zevez dioustu, n’hallas ket dont a benn da gouezan warnezi.
Bras e oe e anken, hag ec’h eas da Gastel-Pôl da anzao ouz sant Tenenan e zievezted ha da c’houlenn ar pardon anezi. An eskob mat, glac’haret o klevet hano eus an darvoud-ze, a ’n em dôlas d’an daoulin hag a c’houlennas ouz Doue rei da anaout d’ezan petra oa deut da vezan an hosti santel. Selaouet a oe e beden.
Epad ma oa en ofis, en e iliz-veur, e oe gwelet o tiskenn er c’heur eur goulmig wenn, skedus evel an heol, en he beg eur skour dero glas hag, ouz ar skour, eun tôl gwenan. Hen lakat a reas goustadik war eur skabel. Kerkent, ar gwenan a oa outan a nijas kuit, o lezel a-wel d’an holl eur glozen goar, alaouret ha flouret a-zoare : en he c’hreiz e oa an hosti wenn ; an eskob santel he c’hemeras gant doujanz, a lakas anezi en tabernakl, hag a drugarekaas Doue eus ar burzud dispar-ze grêt en kenver e zakramant meulet ra vezo.
Sant Tenenan a varvas war-dro hanter ar VIIet kantved. An Otrou a wiskas d’ezan saë ar c’hloar hag a gurunas anezan war dreujou ar baradoz.
O c’houi hag a zo breman en harz Oter an Otrou Doue ha dirak Mestr ar vue, oc’h adori gant an Ele, an Drinded Santel, dalc’het sonj ac’hanomp holl, ha goulennet evidomp ar pardon eus hon fec’hejou.